Nê rojanê ke şar rîyê vîrusê Korona de keyeyanê xo de heps bîyo hunermendê kurdan rixmê janî bi deyîranê xo yê zazakîyan benê meymanê keyeyan, moral danê û keyfê heskerdoxanê xo anê. Hunermend Kerem Sevînçî vizêr şûmşîne de deyîrê xo vatî û bi rayîrê Instagramî resa heskerdoxanê xo.
Konserê Sevînçî raştê eleqaya girde ame. Heskerdoxanê Sevînçî konserê şûmşîne sey resîtalê şûmsîne name kerd û waşt ke o nê konseran rê dewam bikero. Reyna Kerem Sevînçî ra ame waştene ke badê qedîyayîşê Korona wa semedê fîrazkerdişî reyna konsero wînayênî bido.
Reyna hunermend Mehmet Akbaş zî bi meymanê POPKURDî  û derheqê hunerê xo û muzîkê zazakî de qisey kerd û tay lomeyê xo ardî ziwan. Akbaşî semedê temaşegeranê xo deyîra 'Husna' vate.
Hetê bînî ra Federasyonê Komeleyanê Dêrsimî (DEDEF) prosesê Korona de bi hunermendanê Dêrsimî û hîsgêrîyan her roje bi saeta welatî 21:00  konseranê keye de bimane organîze kena. Na çarçewe de 25ê nîsane (siba) zî do Mîkaîl Aslan û Cemîl Qoçgîrî  Youtube ser ra konserêk bidê. Bi saeta welatî 21:00 de  kanalê Youtube yê Mîkaîl Aslanî de konser do dest pê bikero.
